Broj: 711-I-1160-P-314-17/19-10-11

Zagreb, 18. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Zvonka Škreblina, općinskog načelnika Općine Desinić,** na 47. sjednici, održanoj 18. travnja 2019.g., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Desinić i obavljanjem poslova upravljanja zadrugom Desiničanka Desinić poljoprivredna zadruga, u razdoblju od stupanja na dužnost do dana donošenja predmetne Odluke, dužnosnik Zvonko Škreblin počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Zvonku Škreblinu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kuna, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom iznosu od 1.000,00 kuna.**
3. **Upućuje se dužnosnik Zvonko Škreblin, da se u roku od 30 dana od zaprimanja ove Odluke, razriješi s funkcije upravitelja zadrugom Desiničanka Desinić poljoprivredna zadruga. U protivnom, Povjerenstvo će protiv dužnosnika pokrenuti novi postupak zbog povrede članka 14. stavka 1. ZSSI-a.**

Obrazloženje

Povjerenstvo je na 37. sjednici, održanoj 1. veljače 2019.g., pokrenulo postupak za odlučivanje o sukobu interesa protiv dužnosnika Zvonka Škreblina, općinskog načelnika Općine Desinić, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja zadrugom Desiničanka Desinić, poljoprivredna zadruga.

Dužnosnik Zvonko Škreblin je dana 3. travnja 2019.g. dostavio pisano očitovanje na Odluku o pokretanju postupka u kojem je u bitnom naveo kako se radi o nesvjesnom propustu budući da je pogrešno tumačio ograničenja u pogledu članstva u zadruzi. Dužnosnik napominje da zadruga nema zaposlenih i da je kao upravitelj izabran na skupštini 2004.g. S danom 30. siječnja 2008.g. dužnosniku je završio radni odnos kao upravitelja sa plaćom u zadruzi Desiničaka Desinić te od tog datuma na dalje funkciju upravitelja obnaša bez naknada po bilo kojoj osnovi. Dužnosnik u prilogu dostavlja presliku iz radne knjižice iz koje je razvidno kako je u razdoblju od prosinca 2001.g. do studenog 2008.g. bio u radnom odnosu u zadruzi Desiničanka Desinić, dok je zadnji upis u knjižici radni odnos u Općini Desinić od 2008.g., uz napomenu da je radnja knjižica stornirana.

Povjerenstvo je tijekom postupka izvršilo uvid u Sudski registar Trgovačkog suda u Zagrebu te je utvrdilo da je pod MBS: 080384680 upisana zadruga Desiničanka Desinić, poljoprivredna zadruga, OIB: 16365810380. Kao osoba ovlaštena za zastupanje upisan je Zvonko Škreblin, upravitelj zadruge, zastupa zadrugu pojedinačno i samostalno. Navedeni upis bio je i u trenutku donošenja predmetne Odluke.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da su poslovni subjekti, u smislu ZSSI-a, trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 9. stavkom 1. Zakona o zadrugama („Narodne novine“, broj 34/11, 125/13, 76/14, 114/18) propisano je da je zadruga osnovana trenutkom potpisa izjave osnivača o prihvaćanju pravila zadruge na osnivačkoj skupštini, dok svojstvo pravne osobe stječe upisom u sudski registar mjesno nadležnog trgovačkog suda. Člankom 27. i 28. istog Zakona propisano je da zadrugu predstavlja i zastupa upravitelj, koji vodi poslove zadruge, donosi opće i pojedinačne akte kojima se reguliraju prava i obveze radnika iz radnog odnosa u zadruzi te obavlja druge poslove utvrđene navedenim Zakonom i pravilima zadruge.

Povjerenstvo je izvršilo uvid u Pravila zadruge Desiničanka Desinić poljoprivredna zadruga od 27. ožujka 2012.g. te utvrdilo kako je člankom 26. propisano da Upravitelj zadruge vodi poslovanje zadruge. Poslovne odluke koje spadaju u djelokrug redovitog poslovanja donosi samostalno, a ako donosi odluku o poslu od velikog značaja za rentabilnost poslovanja i likvidnosti zadruge prije donošenja odluke mora zatražiti mišljenje skupštine.

Na temelju gore navedenog Povjerenstvo utvrđuje da su zadruge poslovni subjekti u smislu članka 4. stavka 4. ZSSI-a. Iz opisa poslova upravitelja zadruge, propisanih Zakonom o zadrugama, proizlazi da upravitelj obavlja poslove upravljanja zadrugom pa se obavljanje poslova upravitelja zadruge smatra poslovima upravljanja poslovnim subjektom u smislu članka 14. stavka 1. ZSSI-a.

Slijedom navedenog, iz prikupljenih podataka i dokumentacije utvrđeno je da je dužnosnik Zvonko Škreblin istovremenim obnašanjem dužnosti općinskog načelnika Općine Desinić i obavljanjem poslova upravljanja zadrugom Desiničanka Desinić poljoprivredna zadruga, u razdoblju od stupanja na dužnost do dana donošenja predmetne Odluke počinio povredu članka 14. stavka 1. ZSSI-a

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da se dužnosnik duže vrijeme nalazi u utvrđenoj povredi ZSSI-a.Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnost da dužnosnik obnaša javnu dužnost u više uzastopnih mandata. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da dužnosnik Zvonko Škreblin za poslove upravljanja zadrugom ne prima naknadu.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kuna, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom iznosu od 1.000,00 kuna.

S obzirom da se dužnosnik Zvonko Škreblin u trenutku donošenja predmetne Odluke i dalje nalazi u povredi članka 14. stavka 1. ZSSI-a te s obzirom da je člankom 20. stavkom 3. ZSSI-a propisano kako obveze koje za dužnosnika proizlaze iz članaka 7., 8., 9., 14. i 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti, Povjerenstvo je odlučilo kao u točki III. izreke ove odluke.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zvonko Škreblin, elektroničkom dostavom
2. Objava na internetskoj stranici Povjerenstva
3. Pismohrana